DA Den Europæiske Unions Tidende CE 78/79

(2004/C 78 E/0078)

SKRIFTLIG FORESPØRGSEL E-2120/03

af Isabelle Caullery (UEN) til Kommissionen

(25. juni 2003)

Om: Udvikling af vedvarende energi i Moldova

1. Kan Kommissionen oplyse, hvilke former for støtte, aktioner, programmer og/eller budgetposter, der kan ansøges om til fremme af udvikling af vedvarende energi og navnlig vindkraft i Moldova? Landet får 99 % af sine energiforsyninger via import af olie og gas.

2. Kan Kommissionen også give oplysninger om de faciliteter, EIB tilbyder til fremme af denne energiform i Moldova, Rumænien og Bulgarien?

3. Mener Kommissionen, at de to sidstnævnte lande, der tiltræder EU i 2007, kan opfylde målet med det europæiske direktiv, der sigter mod, at 12 % af energiforbruget i Europa inden 2010 er vedvarende?

Svar afgivet på Kommissionens vegne af Chris Patten

(4. august 2003)

Tacis-programmet er det vigtigste EU-program for ydelse af finansiel støtte til Moldova. Gennem dette program ydes der teknisk bistand på grundlag af fælles værdier og prioriteter efter aftale med de pågældende partnerlande. For øjeblikket omfatter Tacis-programmet ikke aktiviteter til støtte for udvikling af vedvarende energiressourcer i Moldova, eftersom disse områder ikke indgår i landets prioriteter.

Derimod omfatter Tacis-programmet udvikling af energimarkedet og ressourcer gennem det regionale program Inogate, hvis aktiviteter dækker Moldova.

Herudover har Moldova observatørstatus i dialogen vedrørende det regionale elektricitetsmarked i Sydøsteuropa, som arrangeres af Kommissionen. Herved er der skabt et forum, hvor Moldova kan lære af de erfaringer, andre lande indhøster med hensyn til at sikre en velafbalanceret løsningsmodel for energiproduktionen.

Endelig er det flerårige program Intelligent energi i Europa (IEE), der omfatter perioden 2003-2006, åbent for kandidatlande; dette program omfatter et område, der kaldes Coopener, som har til formål er at sikre samarbejde med tredjelande. Der er for øjeblikket ikke truffet nogen endelig afgørelse om mulige begunstigede lande.

Moldova har ikke adgang til Den Europæiske Investeringsbanks lån og projekter. Imidlertid kunne aktiviteter af denne art i Moldova finansieres gennem lån ydet af Den Europæiske Bank for Økonomisk Genopbygning og Udvikling. Bulgarien og Rumænien nyder således godt af EIB-lån i henhold til det generelle lånemandat for central- og østeuropæiske lande, som er garanteret via fællesskabsbudgettet, og i henhold til den treårige finansieringsordning, som ikke er dækket af fællesskabsgarantien. EIB er interesseret i at øge investeringsstøtten til vedvarende energi, herunder vindenergi. Dens mål er mindst at fordoble lånemængden (individuelle og sektorbestemte globale lån) til vedvarende energiprojekter mellem 2002 og 2007.

Målet, der sigter mod, at 12 % af det samlede energiforbrug i Den Europæiske Union bør hidrøre fra vedvarende energikilder, står anført i Kommissionens hvidbog fra 1997 (1). Europa-Parlamentets og Rådets direktiv 2001/77/EF af 27. september 2001 om fremme af elektricitet produceret fra vedvarende energikilder inden for det indre marked for elektricitet (2) udgør en del af den EU-ret, som Rumænien og Bulgarien skal gennemføre inden tiltrædelsen. Begge lande er jævnligt blevet tilskyndet til at øge anvendelsen af vedvarende energi og til at fastsætte nationale vejledende mål, der er i overensstemmelse med det globale vejledende mål på 12 % af bruttonationalenergiforbruget i 2010.

(1) KOM(97) 599 endelig udg.

(2) EFT L 283 af 27.10.2001.